### NN 125/2019 (20.12.2019.), Odluka o lokalnim porezima Grada Hrvatske Kostajnice

Grad Hrvatska Kostajnica

2513

Na temelju članka 35. Zakona o lokalnoj i područnoj (regionalnoj) samoupravi (»Narodne novine« br. 33/01, 60/01, 129/05, 109/07, 125/08, 69/09, 150/11, 144/12, 19/13,137/15 i 123/17), članka 42., stavka 1. Zakona o lokalnim porezima (»Narodne novine« br. 115/16 i 101/17), članka 33. Statuta Grada Hrvatske Kostajnice »Službeni vjesnik« br. 63/19 ) i članka 70. Poslovnika Gradskog vijeća Grada Hrvatske Kostajnice (»Službeni vjesnik« br. 27/09, 20/13, 43/14 i 11/18 ), Gradsko vijeće Grada Hrvatske Kostajnice, na prijedlog gradonačelnika Grada Hrvatske Kostajnice, na svojoj 22. sjednici, održanoj 4. prosinca 2019., donosi

ODLUKU

O LOKALNIM POREZIMA GRADA HRVATSKE KOSTAJNICE

I. OPĆE ODREDBE

Članak 1.

Ovom Odlukom određuju se vrste lokalnih poreza koji predstavljaju prihod Grada Hrvatske Kostajnice ( u daljnjem tekstu: lokalni porezi ), njihova visina i stopa.

II. VRSTE LOKALNIH POREZA

Članak 2.

Lokalni porezi su:

1. Prirez porezu na dohodak;

2. Porez na potrošnju;

3. Porez na kuće na odmor;

4. Porez na korištenje javnih površina.

1. Prirez porezu na dohodak

Članak 3.

Prirez porezu na dohodak utvrđuje se i obračunava sukladno Odluci o prirezu porezu na dohodak koju donosi Gradsko vijeće Grada Hrvatske Kostajnice.

2. Porez na potrošnju

Članak 4.

Porez na potrošnju plaća se na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima, a koji se nalaze na području Grada Hrvatske Kostajnice.

Članak 5.

Porez na potrošnju plaća se po stopi od 3%.

3. Porez na kuće za odmor

Članak 6.

Porez na kuće za odmor plaća se godišnje u iznosu od 10,00 kuna/m² korisne površine kuće za odmor.

Članak 7.

Obveznici poreza na kuće za odmor moraju nadležnoj ispostavi Porezne uprave dostaviti podatke o kućama za odmor, koji se odnose na mjesto gdje se nalaze ti objekti, te korisnu površinu, kao i podatke o poreznom obvezniku, najkasnije do 31. ožujka godine za koju se utvrđuje porez na kuće za odmor.

Porez na kuće za odmor plaća se u roku 15 dana od dana dostave Rješenja o utvrđivanju istog.

4. Porez na korištenje javnih površina

Članak 8.

Javnom površinom smatraju se javne prometne površine, javne zelene površine, pješačke staze, pješačke zone, trgovi, parkovi te ostale javne površine (autobusni kolodvor i stajališta, željeznički kolodvor, benzinske crpke, otvoreni prostori oko zgrada, dijelovi javnih cesta koji prolaze kroz naselje kad se ti dijelovi održavaju prema posebnom zakonu, kupališta i sl.)

Članak 9.

Porez na korištenje javnih površina plaća se mjesečno u iznosu od 5,00 kuna po jednom četvornom metru korištene površine.

Članak 10.

Rješenje o utvrđivanju poreza na korištenje javnih površina donosi Porezna uprava u roku od 15 dana od dana prijema Rješenja odnosno Ugovora o davanju u zakup javne površine.

Tijelo nadležno za izdavanje rješenja odnosno ugovora o davanju u zakup javne površine dužno je u roku 15 dana od izdavanja ovog rješenja (ugovora) isto dostaviti Poreznoj upravi.

Članak 11.

Porez na korištenje javnih površina plaća se u roku 15 dana od dana dostave rješenja o utvrđivanju tog poreza.

III. PROVEDBENE ODREDBE

Članak 12.

Poslove utvrđivanja i naplate lokalnih poreza, propisanih ovom Odlukom, Grad Hrvatska Kostajnica u cijelosti prenosi na Poreznu upravu.

Poreznoj upravi, za obavljanje poslova iz stavka 1. ovog članka, pripada naknada u iznosu 5% ukupno naplaćenih prihoda.

Članak 13.

Porezna uprava dužna je, do 15. u mjesecu za prethodni mjesec, Gradu Hrvatskoj Kostajnici dostavljati zbirna izvješća o utvrđenim i naplaćenim porezima.

Članak 14.

Ovlašćuje se nadležna organizacija platnog prometa, zadužena za raspoređivanje javnih prihoda, da naknadu Poreznoj upravi obračuna i uplati u državni proračun do zadnjeg dana u mjesecu za protekli mjesec.

IV. PRIJELAZNE I ZAVRŠNE ODREDBE

Članak 15.

Obveznici lokalnih poreza dužni su svaku promjenu koja utječe na visinu poreza prijaviti Poreznoj upravi u roku 15 dana od dana nastale promjene.

Članak 16.

Na postupak utvrđivanja i naplate poreza iz ove Odluke te druga postupovna pitanja koja nisu uređena ovom Odlukom primjenjuje se zakon kojim je uređen porezni postupak.

Članak 17.

Stupanjem na snagu ove Odluke prestaje važiti Odluka o lokalnim porezima (»Službeni vjesnik« broj 52/17 i 66/17 ).

Članak 18.

Ova Odluka objavit će se u »Službenom vjesniku«, a stupa na snagu 1. siječnja 2020. god.

Klasa: 021-05/19-01/37
 Urbroj: 2176/02-02-19-1
 Hrvatska Kostajnica, 4. prosinca 2019.

Predsjednik Gradskog vijeća
 Ivan Čubaković, prof., v. r.